
GUVERNUL  REPUBLICII  MOLDOVA

HOTĂRÂRE nr. ____

din                                        2026
Chișinău

cu privire la aprobarea Regulamentului privind investigarea și prevenirea accidentelor și incidentelor survenite în aviația civilă 
------------------------------------------------------------
 
 În temeiul Legii nr. 112/2014 pentru ratificarea Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei și statele membre ale acestora, pe de altă parte (Monitorul Oficial al Republicii Moldova, 2014, nr.185-199, art. 442) și art. 6 lit. h) din Legea nr. 136/2017 cu privire la Guvern (Monitorul Oficial al Republicii Moldova, 2017, nr.252, art.412), cu modificările ulterioare, Guvernul 

HOTĂRĂŞTE:

  Prezenta hotărâre transpune Regulamentul (UE) nr. 996/2010 al Parlamentului European și al Comisiei din 20 octombrie 2010 privind investigarea și prevenirea accidentelor și incidentelor survenite în aviația civilă și de abrogare a Directivei 94/56/CE, CELEX:31010R0996, publicat în Jurnalul Oficial al Uniunii Europene L 295 din 12 noiembrie 2010, astfel cum a fost modificat ultima dată prin Regulamentul (UE) 2024/1230 al Parlamentului European și al Consiliului din 24 aprilie 2024.

   1. Se aprobă Regulamentul privind investigarea și prevenirea accidentelor și incidentelor survenite în aviația civilă (se anexează).
   2. Biroul de Investigare a Accidentelor și Incidentelor în Transporturi va elabora și aproba regulamente, proceduri și ghiduri în vederea implementării prezentei Hotărâri.
[bookmark: _Hlk214443571]   3. Controlul prezentei hotărâri se pune în sarcina Ministerului Infrastructurii și Dezvoltării Regionale.
   4. Prezenta hotărâre intră în vigoare la expirarea a trei luni de la data publicării în Monitorul Oficial al Republicii Moldova .
 

   

PRIM-MINISTRU 					

Contrasemnează:
Viceprim-ministru, ministrul infrastructurii și dezvoltării regionale 




Aprobat
prin Hotărârea Guvernului nr.  ___/2026


REGULAMENTUL
 privind investigarea și prevenirea
accidentelor și incidentelor survenite în aviația civilă

CAPITOLUL I
DISPOZIȚII GENERALE

   1. Regulamentul privind investigarea și prevenirea accidentelor și incidentelor survenite în aviația civilă (în continuare – Regulament) urmărește să îmbunătățească siguranța aviației garantând un nivel înalt de eficiență, promptitudine și calitate a investigațiilor privind siguranța în domeniul aviației civile, care au ca unic obiectiv prevenirea unor accidente și incidente viitoare, fără a stabili a cui este culpa sau răspunderea, inclusiv prin cooperarea cu autoritățile responsabile de investigarea privind siguranța aviației civile. 
   2. Prezentul Regulament stabilește, de asemenea, norme privind disponibilitatea în timp util a informațiilor referitoare la toate persoanele și mărfurile periculoase aflate la bordul unei aeronave implicate într-un accident. Acesta își propune, totodată, să îmbunătățească asistența acordată victimelor accidentelor aviatice și familiilor acestora.
   3. În sensul prezentului Regulament, se aplică următoarele noțiuni:
   3.1. accident - un eveniment asociat cu operarea unei aeronave, care, în cazul unei aeronave cu pilot uman, are loc între momentul în care o persoană se îmbarcă la bordul aeronavei cu intenția de a efectua un zbor și momentul în care toate persoanele au fost debarcate sau care, în cazul unei aeronave fără pilot, are loc între momentul în care aeronava este gata de a se pune în mișcare în scopul efectuării unui zbor și momentul în care aceasta intră în repaus la finalul zborului și sistemul principal de propulsie este oprit, în cursul căruia:
	3.1.1 o persoană este rănită mortal sau grav, ca urmare a faptului că:
    3.1.1.1 se afla în aeronavă; sau
	 3.1.1.2 a intrat în contact direct cu o parte a aeronavei, inclusiv cu părți care s-au desprins din aceasta; sau
   3.1.1.3 a fost supusă direct suflului reactoarelor, cu excepția cazului în care rănile se datorează unor cauze naturale, sunt autoprovocate sau provocate de alte persoane sau când persoanele rănite sunt pasageri clandestini care se ascund în afara zonelor disponibile în mod normal pasagerilor și echipajului; sau 
   3.1.2 aeronava suferă o avarie sau o defecțiune structurală care afectează caracteristicile de rezistență structurală, de performanță sau de zbor ale aeronavei și care, în mod normal, ar necesita reparații majore sau înlocuirea componentei afectate, cu excepția unei defecțiuni sau avarii a motorului, atunci când avaria se limitează la un singur motor (inclusiv capota metalică sau accesoriile sale), la elice, extremitățile aripii, antene, sonde, senzori, pneuri, frâne, roți, carenaje, panouri, trapele trenului de aterizare, parbrize, învelișul aeronavei (precum urme mici de lovituri sau perforații) sau la avarii minore la palele rotorului principal, la palele de rotor de coadă, trenul de aterizare și cele cauzate de grindină sau de impactul cu păsările (inclusiv a perforațiilor radomului); sau
   3.1.3  aeronava a dispărut sau este total inaccesibilă;
   3.2. cauze - acțiuni, omisiuni, evenimente, condiții sau o combinație a acestora, care au condus la producerea accidentului sau incidentului; identificarea cauzelor nu presupune atribuirea vinei sau stabilirea răspunderii administrative, civile sau penale;
   3.3. consultant - persoana numită de un stat, pe baza calificărilor sale, în scopul de a-i oferi asistență reprezentantului său acreditat în cadrul unei investigații privind siguranța;
   3.4. eveniment - orice eveniment legat de siguranță care pune în pericol sau care, dacă nu este remediat sau abordat, ar putea pune în pericol o aeronavă, ocupanții acesteia sau orice altă persoană și include în special accidentele și incidentele grave;
   3.5. factori contributivi – acțiuni, omisiuni, evenimente, condiții sau o combinație a acestora care, dacă ar fi fost eliminate, evitate sau absente, ar fi redus probabilitatea producerii unui accident sau incident ori ar fi atenuat gravitatea consecințelor acestuia, fără ca identificarea lor să implice atribuirea vinei sau stabilirea răspunderii administrative, civile ori penale, în conformitate cu Anexa 13 la Convenția privind aviația civilă internațională, semnată la Chicago la 7 decembrie 1944, ratificată prin Hotărîrea Parlamentului nr. 97/1994 (în continuare – Convenţia de la Chicago);
   3.6. incident - un eveniment, altul decât un accident, asociat cu operarea unei aeronave care afectează sau care ar putea afecta siguranța operării acesteia;
   3.7. incident grav - incident produs în circumstanțe care arată că a existat o probabilitate mare de producere a unui accident și este asociat cu operarea unei aeronave care, în cazul unei aeronave cu pilot uman, are loc între momentul în care o persoană se îmbarcă la bordul aeronavei cu intenția de a efectua un zbor și momentul în care toate persoanele au fost debarcate sau, în cazul unei aeronave fără pilot, are loc între momentul în care aeronava este gata de a se pune în mișcare în scopul efectuării unui zbor și momentul în care aceasta intră în repaus la finalul zborului și sistemul principal de propulsie este oprit;
   3.8. investigație privind siguranța - procedură efectuată de o autoritate responsabilă de investigațiile privind siguranța în scopul de prevenirii unor accidente și incidente, care include culegerea și analizarea informațiilor, expunerea concluziilor, inclusiv determinarea cauzei (cauzelor) și/sau a factorilor contributivi și, atunci când este cazul, formularea de recomandări privind siguranța;
   3.9. înregistrator de date de zbor - orice tip de dispozitiv de înregistrare instalat pe o aeronavă în scopul facilitării investigațiilor privind siguranța efectuate în cazul unor accidente/incidente;
   3.10. operator - înseamnă orice persoană fizică sau juridică ce operează sau propune operarea uneia sau mai multor aeronave;
   3.11. persoană implicată - proprietarul, un membru al echipajului, operatorul aeronavei implicate într-un accident sau incident grav; orice persoană implicată în întreținerea, proiectarea, fabricarea respectivei aeronave sau în instruirea echipajului; orice persoană implicată în furnizarea de servicii de control al traficului aerian, de informații de zbor sau de servicii aeroportuare care a furnizat servicii pentru aeronavă; personalul autorității naționale aeronautice civile; sau personalul Agenției Europene privind Siguranța Aviației (în continuare - AESA);
   3.12. președintele Comisiei de investigație privind siguranța aviației civile (în continuare – Comisie) - persoana căreia i se atribuie, pe baza calificărilor sale, responsabilitatea de a organiza, efectua și controla o investigație privind siguranța;
   3.13. raport preliminar - mijlocul de comunicare folosit pentru diseminarea promptă a datelor obținute în decursul primelor etape ale investigației;
   3.14. rănire mortală - rănirea unei persoane într-un accident care are ca urmare decesul acesteia în decurs de 30 de zile de la data producerii accidentului;
   3.15.1 rănire gravă - rănirea unei persoane implicate într-un accident și care presupune una dintre următoarele:
   3.15.2  spitalizare pe o perioadă mai mare de 48 de ore, care începe în termen de șapte zile de la data la care s-a produs rănirea;
   3.15.3  o fractură de os (cu excepția fracturilor superficiale la degete sau la nas);
   3.15.4  ruperi sau sfâșieri ale țesuturilor care produc hemoragii grave, leziuni ale nervilor, mușchilor sau tendoanelor;
   3.15.  leziunea oricărui organ intern;
   3.15.  arsuri de gradul doi sau trei sau orice arsuri care afectează mai mult de 5 % din suprafața corpului;
   3.15.5  expunerea verificată la substanțe infecțioase sau la radiații periculoase;
   3.16. recomandare privind siguranța - propunerea unei autorități responsabile de investigațiile privind siguranța, pe baza informațiilor rezultate dintr-o investigație privind siguranța sau din alte surse, precum studiile în materie de siguranță, formulată cu intenția de a preveni accidentele și incidentele;
   3.17. recomandare de siguranță de interes global (SRGC – Safety Recommendation of Global Concern) – recomandare de siguranță referitoare la o deficiență sistemică cu probabilitate de recurență, care poate avea consecințe semnificative la nivel global și care necesită acțiuni prompte pentru îmbunătățirea siguranței;
   3.18. reprezentant acreditat - persoana desemnată de un stat, pe baza calificărilor sale, în scopul participării la o investigație privind siguranța realizată de un alt stat. Un reprezentant acreditat desemnat de un stat membru provine de la o autoritate responsabilă de investigațiile privind siguranța;
   3.19. rude - membrii familiei în sens restrâns și/sau rudele apropiate și/sau orice persoană foarte apropiată de victima unui accident, astfel cum sunt definite în legislația națională a țării victimei;
   3.20. standardele internaționale și practicile recomandate - înseamnă standardele internaționale și practicile recomandate în domeniul investigării accidentelor și incidentelor aviatice adoptate în conformitate cu articolul 37 din Convenția de la Chicago;
   3.21. stat fabricant – statul care are jurisdicție asupra organizației responsabile de asamblarea finală a aeronavei, a stației pilotului de la distanță, a motorului sau a elicei;
   3.22. stat de înregistrare -  statul unde este înregistrată aeronava (în cazul înregistrării unei aeronave în cadrul unei agenții internaționale de operare, alta decât cea națională, statele care constituie agenția au datoria să își asume obligațiile care, conform Convenției de la Chicago, sunt atașate statului de înregistrare);
   3.23. stat proiectant – statul care are jurisdicție asupra organizației responsabile cu proiectarea aeronavei;
   3.24. statul pe teritoriul căruia s-a produs evenimentul – statul pe teritoriul căruia a avut loc un accident sau incident aeronautic; 
   3.25. statul operator – statul unde este localizat sediul principal al operatorului sau dacă nu are astfel de sediu, unde are rezidența permanentă acesta.
    
CAPITOLUL II
DOMENIU DE APLICARE

   4. Dispozițiile prezentului Regulament se aplică activităților desfășurate urmare producerii accidentelor și incidentelor grave care implică:
   4.1. aeronave pilotate cu echipaj la bord; sau
   4.2. aeronave pilotate de la distanță (RPA) certificate și/sau operate în baza unei autorizații a operatorului.
   5. Prezentul Regulament se aplică investigațiilor privind siguranța efectuate în cazul incidentelor grave și accidentelor:
   5.1. produse pe teritoriul Republicii Moldova și statelor membre în care se aplică tratatele, în conformitate cu obligațiile internaționale ale statelor membre;
   5.2. în care sunt implicate aeronave înmatriculate în Republica Moldova sau operate de o întreprindere rezidentă în Republica Moldova și care s-a produs în afara teritoriului Republicii Moldova în care se aplică tratatele, atunci când aceste investigații nu sunt efectuate de un stat terț;
   5.3. în cazul cărora Republica Moldova are dreptul, în conformitate cu standardele internaționale și practicile recomandate, de a numi un reprezentant acreditat pentru a participa în calitate de stat de înregistrare, stat operator, stat proiectant, stat fabricant sau stat care pune la dispoziție informații, facilități sau experți la cererea statului care efectuează investigația;
   5.4. în cazul în care Republica Moldova are un interes special, ca urmare a faptului că printre persoanele decedate sau rănite grav se numără cetățeni de-ai săi, i se permite, de către statul care realizează investigația, să numească un expert.
   6. Prezentul Regulament se aplică, de asemenea, aspectelor privind disponibilitatea în timp util a informațiilor referitoare la toate persoanele și mărfurile periculoase aflate la bordul unei aeronave implicate într-un accident și privind asistența acordată victimelor accidentelor aviatice și rudelor acestora.
   7. Prezentul Regulament nu se aplică investigațiilor privind siguranța în situații de incidente grave și accidente care implică aeronave care sunt utilizate pentru servicii militare, vamale, polițienești sau de natură similară, cu excepția cazului în care se decide altfel, în conformitate cu punctul 18.
   8. Dispozițiile prezentului Regulament referitoare la statul operator se aplică doar atunci când aeronava este închiriată (leasing), operată prin charter sau schimbată între operatori, iar statul operator nu coincide cu statul de înregistrare și îndeplinește, integral sau parțial, în conformitate cu prezenta anexă, atribuțiile și obligațiile statului de înregistrare.
   
CAPITOLUL III
BIROUL DE INVESTIGARE A ACCIDENTELOR ȘI INCIDENTELOR 
ÎN TRANSPORTURI

   9. Investigațiile privind siguranța sunt efectuate sau supravegheate, fără imixtiuni din exterior, de către Biroul de Investigare a Accidentelor și Incidentelor în Transporturi (în continuare – Birou), care efectuează în mod independent o investigație completă privind siguranța, fie pe cont propriu, fie pe baza unor acorduri cu alte autorități responsabile de investigațiile privind siguranța.
   10. Biroul este independent din punct de vedere funcțional, în special față de autoritățile naționale aeronautice responsabile de aeronavigabilitate, certificare, operațiunile de zbor, întreținere, acordare de licențe, controlul traficului aerian sau administrarea aerodromurilor și, în general, față de orice altă parte sau entitate ale cărei interese sau misiuni pot intra în conflict cu sarcina încredințată acestuia sau pot influența obiectivitatea acestuia.
   11. În realizarea investigațiilor privind siguranța, Biroul nu solicită și nici nu acceptă instrucțiuni de la nicio parte externă și are autoritate absolută în ceea ce privește realizarea investigațiilor privind siguranța.
   12. Activitățile încredințate Biroului pot fi extinse la culegerea și analiza informațiilor legate de siguranța aviației, în special în scopul prevenirii accidentelor, în măsura în care aceste activități nu aduc atingere independenței sale și nu implică asumarea de responsabilități în domeniul reglementării, administrativ sau al standardelor.
   13. Biroul, în activitatea sa, dispune de mijloacele necesare pentru a-și îndeplini sarcinile în mod independent și suficiente resurse pentru a realiza acest lucru. În special:
   13.1. directorul general Biroului și/sau directorul departamentului de aviație al acestuia trebuie să aibă experiență și competențe în domeniul siguranței aviației civile pentru a-și îndeplini sarcinile în conformitate cu prezentul Regulament și cu legislația națională:
   13.2. investigatorii sunt independenți în realizarea investigațiilor privind siguranța;
   13.3. biroul se va asigura că are cel puțin un investigator disponibil capabil să exercite funcția de președinte al Comisiei în cazul unui accident major al unei aeronave;
   13.4. biroul elaborează anual un proiect de buget care să-i permită să-și îndeplinească funcțiile și îl prezintă administratorului de buget;
   13.5. biroul se asigură că are la dispoziția sa, fie direct, fie prin intermediul cooperării menționate în Capitolul V, fie prin acorduri cu alte autorități naționale sau entități, personal calificat și facilități adecvate, inclusiv birouri și hangare în care să poată fi păstrate și examinate aeronava, conținutul și resturile acesteia.

CAPITOLUL IV
OBLIGAȚIA DE A EFECTUA O INVESTIGAȚIE

   14. Orice accident sau incident grav produs pe teritoriul Republicii Moldova și care implică aeronave cărora li se aplică prevederile Codului aerian al Republicii Moldova face obiectul unei investigații privind siguranța.   
   15. În cazul în care o aeronavă căreia i se aplică prevederile Codului aerian al Republicii Moldova, înmatriculată în Republica Moldova, este implicată într-un accident sau într-un incident grav, iar locul în care s-a produs accidentul sau incidentul nu poate fi stabilit cu precizie ca fiind teritoriul unui stat, investigația privind siguranța este efectuată de către Birou.
   16. Amploarea investigațiilor privind siguranța menționate la punctele 14, 15 și 17 precum și procedura care trebuie urmată pentru efectuarea acestora sunt determinate de către Birou, luând în considerare consecințele accidentului sau ale incidentului grav, precum și învățămintele care se așteaptă a fi trase din respectivele investigații în scopul îmbunătățirii siguranței aviației.
   17. Biroul poate decide să investigheze și alte incidente decât cele menționate la punctele 14 și 15, precum și incidente grave sau accidente care implică alte tipuri de aeronave, în conformitate cu legislația națională, atunci când se așteaptă ca, în urma acestor investigații, să se tragă învățăminte în materie de siguranță.
   18. Prin derogare de la punctele 14 și 15, Biroul poate decide, în baza unei analize a riscurilor pentru siguranță și a învățămintelor preconizate, să nu demareze o investigație privind siguranța atunci când un accident sau un incident grav privește o aeronavă fără pilot la bord pentru care nu este obligatoriu un certificat sau o declarație, în conformitate cu prevederile Codului aerian al Republicii Moldova, sau privește o aeronavă cu pilot la bord cu o masă maximă la decolare mai mică sau egală cu 2 250 kg și în cazul în care nicio persoană nu a fost rănită mortal sau grav.
   19. Investigațiile privind siguranța menționate la punctele 14, 15 și 17 nu urmăresc, în niciun caz, stabilirea culpei sau a răspunderii. Acestea sunt independente și distincte de orice procedură judiciară sau administrativă destinată stabilirii culpei sau răspunderii și nu aduc atingere acestor proceduri.
   20. Investigația privind siguranța se efectuează de către o Comisie, condusă de un președinte, desemnat de directorul general al Biroului. Președintele este responsabil de organizarea, desfășurarea și controlul acțiunilor de investigație.
[bookmark: _Hlk222215074]   21. În cazul producerii unui accident sau al unui incident grav care implică o aeronavă înregistrată, operată, proiectată sau fabricată în Republica Moldova, dacă statul unde a avut loc accidentul nu inițiază și nu desfășoară investigația și nu o deleagă altui stat sau unei organizații regionale de investigare a accidentelor și incidentelor, Biroul are dreptul să solicite în scris statului respectiv să delege desfășurarea investigației. În cazul în care statul respectiv își exprimă consimțământul expres sau nu răspunde la solicitare în termen de 30 de zile, Biroul va decide asupra inițierii și desfășurării investigației pe baza informațiilor disponibile.
   22. Situația de la punctul 21 se aplică și în cazul producerii unui accident sau incident grav care implică o aeronavă operată, proiectată sau fabricată în Republica Moldova, iar statul de înregistrare nu inițiază și nu desfășoară o investigație și nu o deleagă unui alt stat sau unei organizații regionale de investigare a accidentelor și incidentelor. Această prevedere este aplicabilă și în cazul în care statul de înregistrare nu este un stat contractant.
   23. În cazul în care, după închiderea investigației privind siguranța, apar dovezi noi și semnificative, Biroul va redeschide investigația.

CAPITOLUL V
COOPERAREA ÎNTRE AUTORITĂŢILE RESPONSABILE DE INVESTIGAŢIILE 
PRIVIND SIGURANŢA

   24. Biroul poate solicita sprijinul autorităților responsabile de investigațiile privind siguranța din alte state. Atunci când, în urma unei solicitări, o autoritate responsabilă de investigațiile privind siguranța acceptă să acorde sprijin, acesta se acordă, pe cât posibil, în mod gratuit.
   25. În cazul producerii unui accident sau al unui incident grav care implică o aeronavă înregistrată, operată, proiectată sau fabricată în Republica Moldova, Biroul va acorda tot suportul necesar statului unde a avut loc accidentul sau incidentul grav.
   26. Biroul poate să delege unei alte autorități responsabile de investigațiile privind siguranța, de comun acord cu aceasta, sarcina de a efectua o investigație a unui incident grav sau a unui accident și facilitează procesul de investigare realizat de respectiva autoritate.
   27. Biroul va coopera cu autoritățile responsabile de investigație pentru a stabili limitările privind divulgarea sau utilizarea informațiilor care se vor aplica înainte ca acestea să fie schimbate între ele în scopul desfășurării unei investigații privind siguranța.
   28. În cazul în care Biroul deține date disponibile provenite de la un înregistrator de zbor al unei aeronave implicate într-un accident sau într-un incident grav, acesta:
   28.1. va furniza, fără întârziere, statului care desfășoară investigația toate datele disponibile; și
   28.2. nu va divulga aceste date fără consimțământul expres al statului care desfășoară investigația.
    29. În cazul în care Biroul deține informații relevante privind utilizarea unor facilități sau servicii care au fost sau ar fi fost utilizate, în mod normal, de o aeronavă înainte de producerea unui accident sau a unui incident grav, acesta va furniza aceste informații statului care desfășoară investigația.
   30. Atunci când o aeronavă operată sau înregistrată în Republica Moldova, implicată într-un accident sau într-un incident grav, aterizează într-un stat diferit de statul în care a avut loc evenimentul, Biroul va furniza, la cererea statului care desfășoară investigația, înregistrările de la înregistratorul de zbor și, dacă este necesar, înregistratoarele de zbor asociate.
   31. Biroul, atunci când o aeronavă operată sau înregistrată în Republica Moldova a fost implicată într-un accident sau într-un incident grav, va furniza, la cererea statului care desfășoară investigația, informații pertinente privind orice organizație ale cărei activități ar fi putut influența, direct sau indirect, operarea aeronavei.

CAPITOLUL VI
PARTICIPAREA AESA ȘI A AUTORITĂŢILOR AERONAUTICE CIVILE LA INVESTIGAŢIILE PRIVIND SIGURANŢA

   32. Cu condiția respectării cerinței evitării oricărui conflict de interese, AESA și autoritățile naționale aeronautice civile din statele vizate, în limitele competențelor lor respective, au dreptul să numească un reprezentant care să participe:
   32.1. în calitate de consultant al președintelui Comisiei, la orice investigație privind siguranța în conformitate cu punctele 14 și 15 efectuată pe teritoriul Republicii Moldova sau în locul menționat la punctul 15 sub autoritatea și la discreția președintelui Comisiei;
   32.2. în calitate de consultant numit în temeiul prezentului Regulament în scopul de a oferi asistență reprezentantului acreditat/reprezentanților acreditați al/ai statelor vizate la orice investigație privind siguranța efectuată de către Birou, la care o autoritate responsabilă de investigațiile privind siguranța este invitată să desemneze un reprezentant acreditat în conformitate cu standardele internaționale și practicile recomandate aplicabile în domeniul investigării accidentelor și incidentelor aviatice sub supravegherea reprezentantului acreditat.
   33. Participanții la care se face referire la punctul 32 au dreptul, în special:
   33.1. de a vizita locul accidentului și de a examina resturile aeronavei;
   33.2. de a sugera subiecte pentru interogare și de a obține informații de la martori;
   33.3. de a primi copii ale tuturor documentelor pertinente și de a obține informații faptice relevante;
   33.4. de a participa la citirea înregistrărilor, cu excepția înregistrărilor de voce sau a imaginilor din cabina de pilotaj;
   33.5. de a participa la activitățile de investigare din afara locului accidentului, precum examinările componentelor, teste și simulări, ședințele de informare tehnică și întâlnirile referitoare la stadiul investigației, cu excepția cazului în care acestea sunt legate de stabilirea cauzelor sau de formularea a recomandărilor privind siguranța.
   34. AESA și autoritățile naționale aeronautice civile sprijină investigația la care participă punând la dispoziția Biroului, în cazul în care acesta conduce o investigație, informațiile, consultanții și echipamentele solicitate.

CAPITOLUL VII
OBLIGAȚIA DE A NOTIFICA ACCIDENTELE ȘI INCIDENTELE GRAVE

   35. Orice persoană implicată care are informații privind existența unui incident grav sau a unui accident trebuie să notifice fără întârziere Biroul.
   36. Biroul informează fără întârziere AESA, Organizația Aviației Civile Internaționale (OACI), statele membre și țările terțe vizate în conformitate cu standardele internaționale și practicile recomandate cu privire la toate incidentele grave și accidentele care i-au fost notificate.

CAPITOLUL VIII
PARTICIPAREA STATELOR TERȚE LA INVESTIGAŢIILE PRIVIND SIGURANŢA

   37. După primirea dintr-un stat membru sau din altă țară terță a notificării privind producerea unui accident sau a unui incident grav, cu implicarea unei aeronave înregistrate, operate, proiectate sau fabricate în Republica Moldova, Biroul transmite, cât de curând posibil, statului membru sau țării terțe pe teritoriul căreia s-a produs accidentul sau incidentul grav, toate informațiile relevante aflate la dispoziție privind aeronava și echipajul implicat și dacă intenționează să numească un reprezentant acreditat, în conformitate cu standardele internaționale și practicile recomandate. În cazul numirii unui astfel de reprezentant acreditat, numele și datele sale de contact se furnizează, de asemenea, precum și data prevăzută pentru sosirea sa, în cazul în care reprezentantul acreditat intenționează să se deplaseze în țara care a trimis notificarea.
   38. În cazul unei aeronave proiectate în Republica Moldova, Biroul numește un reprezentant acreditat în cazul în care sediul principal al titularului certificatului de tip de aeronavă sau grup motopropulsor se află în Republica Moldova.
   39. Reprezentanții acreditați și consultanții acestora:
   39.1. vor furniza statului care desfășoară investigația toate informațiile relevante aflate la dispoziția lor; și
   39.2. nu vor divulga informații privind desfășurarea și concluziile investigației fără consimțământul expres al statului care desfășoară investigația.
   40. Un stat care are un interes special într-un accident produs pe teritoriul Republicii Moldova, ca urmare a deceselor sau rănirilor grave ale cetățenilor săi, are dreptul să desemneze un expert care va avea următoarele drepturi:
   40.1. să viziteze locul accidentului;
   40.2. să aibă acces la informațiile relevante de fapt, aprobate pentru publicare de către Birou, precum și la informații privind desfășurarea investigației; și
   40.3. să primească o copie a Raportului final.

CAPITOLUL IX
STATUTUL INVESTIGATORILOR ÎN DOMENIUL SIGURANŢEI

   41. La numirea de către Birou, și fără a aduce atingere vreunei anchete judiciare, președintele Comisiei are autoritatea de a lua măsurile necesare pentru a răspunde cerințelor investigației privind siguranța.
   42. Fără a aduce atingere obligațiilor de confidențialitate în temeiul actelor juridice ale Uniunii sau al legislației naționale, președintele Comisiei are, în special, dreptul:
   42.1. de a avea acces imediat, fără restricții și piedici la locul incidentului sau accidentului, precum și la aeronavă, la conținutul sau resturile acesteia;
   42.2. de a asigura listarea imediată a dovezilor și îndepărtarea controlată a rămășițelor sau componentelor pentru a fi examinate sau analizate;
   42.3. de a avea acces imediat la înregistratoarele de zbor, la conținutul acestora și la orice alte înregistrări relevante, precum și de a prelua controlul asupra acestora;
   42.4. de a solicita și contribui la o autopsie completă a corpurilor persoanelor rănite mortal și de a avea acces imediat la rezultatele acestei examinări sau ale testelor efectuate pe probe prelevate;
   42.5. de a solicita, prin intermediul autorităților competente, examinarea medicală a persoanelor implicate în operarea aeronavei ori efectuarea de teste pe probe biologice prelevate de la aceste persoane și de a avea acces imediat și nerestricționat la rezultatele acestor examinări sau teste;
   42.6. de a convoca și examina martorii, precum și de a le solicita acestora să furnizeze sau să prezinte informații sau dovezi relevante pentru desfășurarea investigației privind siguranța;
   42.7. de a avea acces liber la orice informații sau înregistrări pertinente deținute de proprietarul, titularul certificatului de tip de aeronavă, organizația de întreținere responsabilă, organizația de instruire, operatorul sau fabricantul aeronavei, de Autoritatea Aeronautică Civilă, AESA și de furnizorii de servicii de navigație aeriană sau de administratorii aerodromului.
   43. Președintele Comisiei extinde drepturile enumerate la punctul 42 la experții și consultanții săi, precum și la reprezentanții acreditați și la experții și consultanții acestora, în măsura necesară pentru ca aceștia să poată participa efectiv la investigația privind siguranța. Respectivele drepturi nu aduc atingere drepturilor investigatorilor și experților desemnați de autoritatea responsabilă de ancheta judiciară.
   44. Orice persoană care participă la investigații privind siguranța își îndeplinește sarcinile în mod independent și nu solicită sau acceptă instrucțiuni de la o altă persoană, în afara președintelui Comisiei sau a reprezentantului acreditat.

CAPITOLUL X
COORDONAREA INVESTIGAȚIILOR

   45. Atunci când se pornește o urmărire penală, Biroul trebuie să fie notificat cu privire la acest lucru. Până la momentul notificării, președintele Comisiei asigură trasabilitatea și păstrează în custodie înregistratoarele de zbor și orice element de probă. Organul de urmărire penală poate să numească un reprezentant din cadrul său să însoțească respectivele înregistratoare de zbor sau elemente de probă până la locul în care se face citirea sau prelucrarea acestora. 
   46. Dacă examinarea sau analizarea acestor elemente de probă le-ar putea modifica, altera sau distruge este necesar acordul prealabil al organului de urmărire penală, fără a aduce atingere legislației naționale. În cazul în care acest acord nu se obține în conformitate cu acordurile încheiate în avans menționate la punctul 49 într-un interval de timp rezonabil și nu mai târziu de două săptămâni de la cerere, acest lucru nu îl împiedică pe președintele Comisiei să efectueze examinarea sau analiza. 
   47. În cazul în care organul de urmărire penală are în custodia sa anumite probe, președintele Comisiei are acces și poate utiliza imediat și în mod nelimitat probele respective.
   48. În cazul în care, pe parcursul investigației privind siguranța, se află sau se suspectează că un act de intervenție ilicită, astfel cum este prevăzut în legislația națională, cum ar fi legislația națională în domeniul investigațiilor privind accidentele, a avut loc în legătură cu incidentul grav sau accidentul, președintele Comisiei informează imediat organul de urmărire penală. Sub rezerva prevederilor din Capitolul XII, informațiile pertinente culese în cadrul investigației privind siguranța se comunică imediat organului de urmărire penală și, la cerere, pot fi transmise și materialele relevante acestor autorități. Comunicarea informațiilor și materialelor respective nu aduce atingere dreptului Biroului de a continua investigația privind siguranța, în coordonare cu organul de urmărire penală, căruia i s-ar fi putut transfera controlul asupra locului accidentului.
   49. Biroul pe de o parte, și autoritățile care vor fi probabil implicate în activitățile legate de investigațiile privind siguranța, cum ar fi organul de urmărire penală, autoritățile aeronautice civile și autoritățile de căutare și salvare, pe de altă parte, cooperează între ele prin intermediul unor acorduri încheiate în avans.
   50. Acordurile menționate la punctul 49 respectă independența Biroului și permit ca investigația privind siguranța să se desfășoare cu grijă și eficient. Acordurile încheiate în avans acoperă următoarele subiecte:
   50.1.accesul la locul accidentului;
   50.2. conservarea probelor și accesul la acestea;
   50.3.informările inițiale și cele de pe parcurs cu privire la stadiul fiecărei proceduri;
   50.4. schimbul de informații;
   50.5. utilizarea corespunzătoare a informațiilor privind siguranța;
   50.6. soluționarea conflictelor.

CAPITOLUL XI
CONSERVAREA PROBELOR

   51. Biroul sau organul de urmărire penală, în cazul în care are probe în custodia sa, are responsabilitatea de a asigura tratarea în condiții de siguranță a tuturor probelor și de a lua toate măsurile rezonabile pentru a proteja aceste probe și de a păstra în custodie sigură aeronava, conținutul și resturile acesteia, pe durata necesară pentru investigația privind siguranța. 
   52. Protejarea probelor include conservarea, prin mijloace fotografice sau prin alte mijloace, a tuturor probelor care ar putea fi deplasate, șterse, pierdute sau distruse. Păstrarea în custodie sigură include protecția împotriva agravării distrugerii, accesului persoanelor neautorizate, furtului și deteriorării.
   53. Până la sosirea investigatorilor în domeniul siguranței, se interzice oricărei persoane modificarea situației de la locul accidentului, prelevarea de probe din acesta, mișcarea, mutarea sau îndepărtarea aeronavei, a conținutului sau resturilor acesteia ori prelevarea de probe din aeronavă, conținutul sau resturile acesteia, cu excepția cazurilor în care o astfel de acțiune ar fi necesară din motive de siguranță sau pentru a acorda ajutor persoanelor rănite sau cu permisiunea explicită a autorităților care au controlul asupra locului accidentului și, atunci când este posibil, după consultarea cu Biroul.
   54. Orice persoană implicată ia toate măsurile necesare în vederea conservării documentelor, materialelor sau înregistrărilor legate de eveniment, în special pentru a preveni ștergerea înregistrărilor conversațiilor și alarmelor după zbor.
   55. Dacă Biroul primește o solicitare din partea statului de înregistrare, a statului operator, a statului proiectant sau a statului fabricant ca aeronava, conținutul acesteia și orice alte dovezi să rămână intacte până la inspecția efectuată de un reprezentant acreditat al statului solicitant, Biroul va lua toate măsurile necesare pentru a respecta această solicitare, atât cât este practic rezonabil, fezabil și compatibil cu buna desfășurare a investigației, cu condiția ca aeronava să poată fi mutată în măsura necesară pentru a salva persoane, animale, corespondență și obiecte de valoare, pentru a preveni distrugerea prin incendiu sau alte cauze, sau pentru a elimina orice pericol sau obstacol pentru navigația aeriană, alte mijloace de transport sau pentru public și cu condiția ca acest lucru să nu ducă la întârzierea nejustificată a punerii aeronavei din nou în serviciu, atunci când acest lucru este practicabil.
   56. Biroul va elibera din custodie aeronava, conținutul acesteia sau părțile sale imediat ce nu mai sunt necesare pentru investigație, către persoanele desemnate de statul de înregistrare sau statul operator. Dacă accesul la aeronava sau părțile acesteia este inaccesibil, Biroul va asigura mutarea lor într-un loc unde accesul poate fi acordat.

CAPITOLUL XII
PROTECŢIA INFORMAŢIILOR SENSIBILE PRIVIND SIGURANŢA

   57. Următoarele înregistrări nu se pun la dispoziție și nu se utilizează în alte scopuri decât cele legate de o investigație privind siguranța:
   57.1. toate declarațiile făcute de persoane din cadrul Biroului în cursul investigației privind siguranța;
   57.2. înregistrările care dezvăluie identitatea persoanelor care au adus probe în cadrul investigației privind siguranța;
   57.3. informațiile culese de Birou care au un caracter deosebit de sensibil și personal, inclusiv informațiile privind sănătatea persoanelor, prelucrate exclusiv în scopul investigării privind siguranța ;
   57.4. documentele întocmite ulterior pe parcursul investigației, precum note, proiecte, opinii scrise de investigatori, opinii exprimate în cadrul analizării informațiilor, inclusiv a informațiilor provenite de la înregistratoarele de zbor;
   57.5. informațiile și probele furnizate de investigatorii din alte state membre sau țări terțe în conformitate cu standardele internaționale și practicile recomandate, în cazul în care autoritatea lor responsabilă de investigațiile privind siguranța solicită acest lucru;
   57.6. proiectele de rapoarte preliminare sau finale sau declarații provizorii;
   57.7. înregistrările audio și video din cabina de pilotaj, împreună cu transcrierile acestora, precum și înregistrările audio din interiorul unităților de control al traficului aerian, asigurându-se că informațiile nerelevante pentru investigația privind siguranța, în special informațiile legate de viața privată a persoanelor, sunt protejate în mod corespunzător, fără a aduce atingere dispozițiilor de la punctele 60, 61 și 62.
   58. Următoarele înregistrări nu se pun la dispoziție și nu se utilizează în alte scopuri decât cele legate de o investigație privind siguranța sau în alte scopuri care vizează îmbunătățirea siguranței aviației:
   58.1. toate comunicările dintre persoanele care au fost implicate în operarea aeronavei;
   58.2. înregistrările scrise sau electronice și transcrierile înregistrărilor provenite de la unitățile de control al traficului aerian, inclusiv rapoartele și concluziile elaborate pentru uz intern;
   58.3. notele de însoțire pentru transmiterea de recomandări privind siguranța de la o autoritate responsabilă de investigațiile privind siguranța către adresant, în cazul în care autoritatea responsabilă de investigațiile privind siguranța care emite recomandarea solicită acest lucru;
   58.4. rapoartele cu privire la evenimente prezentate în temeiul RAC-RAASEAC.
   59. Datele înregistratorului de zbor nu se pun la dispoziție și nu se utilizează în alte scopuri decât cele legate de o investigație privind siguranța, de aeronavigabilitate sau de întreținere, cu excepția cazului în care se maschează identitatea persoanelor din respectivele date sau sunt comunicate prin proceduri securizate.
   60. Fără a aduce atingere punctelor 57 și 58, organul de urmărire penală de comun cu judecătorul de instrucție, în conformitate cu legislația națională, poate decide că beneficiile divulgării informațiilor din înregistrările menționate la punctele 57 și 58 în orice alte scopuri permise de lege sunt mai mari decât impactul negativ la nivel național și internațional pe care o astfel de acțiune l-ar avea asupra respectivei investigații privind siguranța sau asupra uneia viitoare.
   61. Comunicarea către un alt stat membru sau stat terț a înregistrărilor menționate la punctele 57 și 58 în alte scopuri decât cele legate de o investigație privind siguranța și, în plus în ceea ce privește punctul 58, în alte scopuri decât cele care urmăresc îmbunătățirea siguranței aviației poate fi autorizată în măsura permisă de legislația națională.
   62. Prelucrarea sau divulgarea unor înregistrări primite prin intermediul unei astfel de comunicări de către autoritățile naționale este permisă numai după consultarea prealabilă cu statul care efectuează comunicarea și sub rezerva legislației naționale.
   63. Se pot divulga exclusiv datele strict necesare pentru scopurile menționate la punctele 60, 61 și 62.

CAPITOLUL XIII
COMUNICAREA INFORMAȚIILOR

   64. Personalul din cadrul Biroului care efectuează o investigație sau orice altă persoană căreia i se solicită participarea sau contribuția la o investigație privind siguranța trebuie să respecte normele aplicabile privind secretul profesional, inclusiv în privința păstrării anonimatului persoanelor implicate într-un accident sau incident, în conformitate cu legislația aplicabilă.
   65. Fără a aduce atingere obligațiilor prevăzute în Capitolele XIV și XV, Biroul, în contextul efectuării unei investigații privind siguranța, comunică informațiile pe care le consideră pertinente pentru prevenirea unui accident sau incident grav persoanelor responsabile de producerea sau întreținerea aeronavelor sau a echipamentelor de aeronave și persoanelor fizice sau entităților juridice responsabile de operarea aeronavelor sau de pregătirea personalului.
   66. Fără a aduce atingere obligațiilor prevăzute în Capitolul XIV și XV, Biroul, în contextul efectuării unei investigații privind siguranța, și reprezentantul acreditat/reprezentanții acreditați la care se face referire în Capitolul VI, comunică AESA și autorităților naționale aeronautice civile vizate informațiile faptice pertinente obținute în timpul investigației privind siguranța, cu excepția informațiilor menționate la punctul 57 sau a informațiilor care generează un conflict de interese. Informațiile primite de AESA și de autoritățile naționale aeronautice civile sunt protejate în conformitate cu prevederile Capitolului XII și legislația națională aplicabilă.
   67. Biroul, în contextul efectuării unei investigații privind siguranța, este autorizat să informeze victimele și rudele acestora sau asociațiile lor ori să facă publice orice informații referitoare la observațiile faptice, la procedurile investigației privind siguranța, precum și eventualele rapoarte sau concluzii preliminare și/sau recomandări privind siguranța, cu condiția ca aceste informații să nu compromită obiectivele investigației privind siguranța și să respecte pe deplin legislația aplicabilă privind protecția datelor personale.
   68. Înainte de a face publice informațiile menționate la punctul 67, Biroul transmite informațiile respective victimelor și rudelor acestora sau asociațiilor acestora, într-un mod care să nu compromită obiectivele investigației privind siguranța.

CAPITOLUL XIV
RAPORTUL INVESTIGAȚIEI

   69. Fiecare investigație privind siguranța se încheie cu un raport, aprobat de către Directorul general al Biroului, întocmit într-o formă corespunzătoare tipului și gravității accidentului sau incidentului grav. Acest raport precizează că unicul obiectiv al investigației privind siguranța este prevenirea accidentelor și incidentelor viitoare, fără a stabili a cui este culpa sau răspunderea. În funcție de caz, raportul conține recomandări privind siguranța.
   70. În termen de 30 zile de la începerea investigației, Biroul va publica, pe pagina sa web  oficială, un Raport preliminar scris care să conțină informații obiective și verificate și să indice stadiul investigației.
   71. Raportul protejează anonimitatea oricărei persoane implicate în accident sau în incidentul grav.
   72. În cazul în care investigațiile privind siguranța generează rapoarte înainte de încheierea investigației, Biroul poate să solicite înainte de publicarea acestora comentarii din partea autorităților în cauză, inclusiv de la AESA, și, prin intermediul acestora, din partea titularului certificatului de tip de aeronavă, fabricantului sau operatorului în cauză. Acestea au obligația de a respecta secretul profesional în ceea ce privește conținutul respectivei consultări.
   73. Înainte de publicarea raportului final, Biroul solicită comentarii din partea autorităților în cauză, inclusiv din partea AESA, și, prin intermediul acestora, din partea titularului certificatului de tip de aeronavă, a fabricantului sau a operatorului în cauză. Acestea au obligația de a respecta secretul profesional în ceea ce privește conținutul respectivei consultări. Atunci când solicită aceste comentarii, Biroul respectă standardele internaționale și practicile recomandate.
   74. Informațiile vizate în Capitolul XII se includ într-un raport doar în cazul în care sunt relevante pentru analiza accidentului sau a incidentului grav. Nu se divulgă informațiile sau elementele de informații care nu prezintă interes pentru această analiză.
   75. Biroul face public raportul final în cel mai scurt timp și, dacă este posibil, în termen de 12 luni de la data accidentului sau a incidentului grav.
   76. În cazul în care raportul final nu poate fi publicat în termen de 12 luni, Biroul publică o declarație provizorie cel puțin la fiecare comemorare a accidentului sau a incidentului grav, în care oferă detalii cu privire la stadiul investigației și la eventualele probleme ridicate în domeniul siguranței.
   77. Biroul transmite o copie a raportului final și a recomandărilor privind siguranța cât mai repede posibil:
   77.1. autorităților responsabile de investigațiile privind siguranța și autorităților aeronautice civile ale statelor în cauză, precum și OACI, în conformitate cu standardele internaționale și cu practicile recomandate;
   77.2. destinatarilor recomandărilor privind siguranța incluse în raport;
   77.3. AESA, cu excepția cazului în care raportul este disponibil publicului prin intermediul mijloacelor electronice de comunicare, caz în care Biroul trebuie doar să le notifice în mod corespunzător.

CAPITOLUL XV
RECOMANDĂRI PRIVIND SIGURANȚA

   78. În orice moment al investigației privind siguranța, Biroul recomandă, după consultarea corespunzătoare a părților relevante, printr-o scrisoare de transmitere datată adresată autorităților în cauză, inclusiv celor din alte state membre sau țări terțe, orice acțiune pe care o consideră necesar să fie întreprinsă rapid pentru a consolida siguranța aviației.
   79. Biroul poate, de asemenea, emite recomandări privind siguranța pe baza unor studii sau a analizei unei serii de investigații ori a oricăror alte activități efectuate în conformitate cu punctul 12.
   80. O recomandare privind siguranța nu trebuie în niciun caz să creeze prezumția de vinovăție sau răspundere pentru un accident, un incident grav sau un incident.

CAPITOLUL XVI
ACŢIUNI SUBSECVENTE RECOMANDĂRILOR PRIVIND SIGURANŢA ȘI BAZA DE DATE CU RECOMANDĂRI PRIVIND SIGURANŢA

   81.  În termen de 90 de zile de la primirea scrisorii de transmitere, destinatarul unei recomandări privind siguranța confirmă primirea acesteia și informează Biroul cu privire la acțiunile întreprinse sau pe care urmează să le întreprindă și, după caz, cu privire la timpul necesar pentru realizarea acestora și în cazul în care nu urmează să se întreprindă vreo acțiune, motivele pentru aceasta.
   82. În termen de 60 de zile de la primirea răspunsului, Biroul informează respectivul destinatar dacă consideră că răspunsul său este adecvat sau nu și prezintă o justificare în cazul în care nu este de acord cu decizia de a nu lua măsuri.
   83. Biroul va institui proceduri pentru înregistrarea răspunsurilor la recomandările privind siguranța emise.
   84. Destinatarul unei recomandări privind siguranța, inclusiv Autoritatea Aeronautică Civilă, instituie proceduri pentru monitorizarea progresului acțiunilor întreprinse ca urmare a recomandărilor privind siguranța primite.
   85. Biroul înregistrează în fișierul centralizat creat în temeiul prevederilor RAC-RAASEAC toate recomandările privind siguranța emise în conformitate cu punctele 78 și 79 precum și răspunsurile la acestea, cât și recomandările privind siguranța primite de la țări terțe.
   
CAPITOLUL XVII
INFORMAŢII DESPRE PERSOANE ȘI MĂRFURI PERICULOASE AFLATE LA BORD

   86. Companiile aeriene naționale care operează zboruri ce sosesc în sau pleacă dintr-un aeroport situat pe teritoriul Republicii Moldova, precum și companiile aeriene din țări terțe care operează zboruri care pleacă dintr-un astfel de aeroport, instituie proceduri care le permit să furnizeze:
   86.1. cât mai curând posibil și cel târziu în termen de două ore de la notificarea producerii unui accident în care a fost implicată aeronava, o listă validată a tuturor pasagerilor de la bordul respectivei aeronave bazată pe cele mai fiabile informații disponibile; și
   86.2. imediat după notificarea producerii unui accident în care a fost implicată aeronava, lista mărfurilor periculoase aflate la bord.
   87. Listele menționate la punctul 86 sunt puse la dispoziția Biroului, autorității desemnate de fiecare stat vizat pentru a asigura legătura cu rudele persoanelor aflate la bord și, dacă este necesar, echipelor medicale care ar putea avea nevoie de aceste informații pentru tratarea victimelor.
   88. Pentru a permite informarea rapidă a rudelor pasagerilor cu privire la prezența acestora la bordul avionului implicat într-un accident, companiile aeriene propun călătorilor să indice numele și coordonatele unei persoane care să fie contactată în caz de accident. Companiile aeriene nu pot utiliza aceste informații decât în caz de accident și acestea nu pot fi comunicate unor terți sau utilizate în scopuri comerciale.
   89. Numele unei persoane aflate la bord nu este făcut public înainte ca autoritățile competente să informeze rudele persoanei respective. Lista menționată la punctul 86.1. rămâne confidențială, iar numele fiecărei persoane care figurează pe lista respectivă sunt publicate, sub rezerva legislațiilor naționale privind protecția datelor cu caracter personal, numai în cazul în care rudele persoanelor respective aflate la bord nu au ridicat obiecții.

CAPITOLUL XVIII
ASISTENŢA ACORDATĂ VICTIMELOR ACCIDENTELOR AVIATICE ȘI RUDELOR ACESTORA
   
   90. Ministerul Infrastructurii și Dezvoltării Regionale, de comun cu Ministerul Afacerilor Interne vor asigura elaborarea unui plan de urgență în caz de accident survenit în aviația civilă la nivel național. Un astfel de plan de urgență cuprinde, de asemenea, asistența acordată victimelor accidentelor survenite în aviația civilă și rudelor acestora.
   91. Autoritatea Aeronautică Civilă, în procesul de supraveghere a companiilor aeriene naționale, se va asigura că acestea dispun de un plan de asistență pentru victimele accidentelor survenite în aviația civilă și rudele acestora. Aceste planuri trebuie să țină seama în special de sprijinul psihologic pentru victimele accidentelor survenite în aviația civilă și rudele acestora și trebuie să permită companiei aeriene să facă față unui accident de mare amploare. 
   92. În cazul producerii unui accident investigat de către Birou, precum și în cazul unui accident care implică o aeronavă înregistrată în Republica Moldova sau în care la bordul aeronavei implicate se aflau un număr mare de cetățeni ai Republicii Moldova, Biroul desemnează o persoană de legătură care acționează în calitate de punct de contact și informare pentru victime și pentru rudele acestora.
   93. Un stat membru sau o țară terță interesată în mod special de un accident survenit pe teritoriul Republicii Moldova, ca urmare a faptului că printre persoanele decedate sau rănite grav se numără cetățeni de-ai săi, poate numi un expert care să aibă dreptul:
   93.1. de a vizita locul accidentului;
   93.2. de a avea acces la informațiile faptice pertinente furnizate Biroului și la informațiile referitoare la stadiul respectivei investigații;
   93.3. de a primi o copie a raportului final.
   94. Un expert numit în conformitate cu punctul 93 poate participa, sub rezerva dispozițiilor legale aplicabile în vigoare, la identificarea victimelor și la întâlnirile cu supraviețuitorii din statul său.
   95. În conformitate cu articolul 3 din Legea nr. 118/2020 privind răspunderea civilă și cerințele
de asigurare a operatorilor aerieni și a operatorilor de aeronave, și transportatorii aerieni din țările terțe trebuie să îndeplinească obligațiile referitoare la asigurare prevăzute de Legea prenotată.

CAPITOLUL XIX
ACCESUL LA DOCUMENTE ȘI PROTECŢIA DATELOR CU CARACTER PERSONAL

   96. Prezentul Regulament se aplică în conformitate prevederile Legii nr. 195/2024 privind protecția datelor cu caracter personal.

